L-Inawgurazzjoni finali tal-proġett tal-Marsa Junction swiet €45,480 L-inawgurazzjoni tal-proġett tal-Marsa Junction li saret il-Ħamis 15 t' April 2021 ġiet tiswa' €45,480. Ikkonferma dan f'waħda mit-tweġibiet parlamentari l-Ministru għall-Infrastruttura u Proġetti Kapitali Ian Borg. Borg qal li din iċ-ċerimonja serviet biex tirringrazzja lill-ħaddiema kollha involuti fil-proġett u lill-pubbliku b'mod inġenerali għal dan il-proġett b'valur ta' €70 miljun. Il-Ministru qal li n-nefqa ta' din l-attività tinkludi l-ispejjeż tal-iffilmjar u x-xandir tagħha mill-PBS. Borg qabbel din l-ispiża ma dik tal-inawgurazzjoni ta' Pjazza San Ġorg li fl-2009 li kienet wasslet għal spiża ta' €141,771 għal proġett b'valur ta' €1.2 miljun. Il-Ministru nnota wkoll l-ispiża ta' €80,123 li ntefqet fl-inawgurazzjoni tal-proġett ta' €10 miljun għat-terminus ġdid tal- bendy buses u xarabanks oħra tal-Arriva f'Lulju 2011.